**Jegyzőkönyv**

**Nagykovácsi Nagyközség Önkormányzat**

**Egészségügyi és szociális bizottság nyilvános üléséről**

**Az ülés helye: Vállalkozói Inkubátorház**

**Az ülés időpontja:** 2016. március 29. (kedd 16.00 óra)

**Meghívottak:** Dr. Szabó András elnök, Bánóczi Margit, dr. Klein Katalin, Dvorzsák-Pintér Tünde, Karczewicz Ágnes, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző, Grégerné Papp Ildikó osztályvezető

**Megjelentek:** Bánóczi Margit, dr. Klein Katalin, Dvorzsák-Pintér Tünde, Karczewicz Ágnes, Kiszelné Mohos Katalin polgármester, Papp István jegyző, dr. Németh Zsanett aljegyző, Grégerné Papp Ildikó osztályvezető, Kissné Szalay Erzsébet jegyzőkönyvvezető

**dr. Klein Katalin levezető elnök:** Köszöntöm a megjelenteket. dr. Szabó András elnök úr távolléte miatt engem bízott meg az ülés levezetésével. Megállapítom, hogy az Egészségügyi és szociális bizottság 4 fővel jelen van, határozatképes. Ha nincs felvetés, javaslat, akkor felteszem szavazásra a napirendet. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**5/2016. (III. 29.) HATÁROZATA**

Nagykovácsi Nagyközség Önkormányzat Egészségügyi és szociális bizottsága 2016. március 29-i ülésén az alábbi napirendeket tárgyalja:

1. **A szociális rászorultságtól függő pénzbeli és természetbeni ellátások szabályozásáról szóló önkormányzati rendelet megalkotása**

**Határidő**: azonnal

**Felelős**: EÜB elnök

**1. naprendi pont**

**A szociális rászorultságtól függő pénzbeli és természetbeni ellátások szabályozásáról szóló önkormányzati rendelet megalkotása**

**dr. Klein Katalin levezető elnök:** Átadom a szót osztályvezető asszonynak, hogy röviden ismertesse az előterjesztésben foglaltakat.

**Grégerné Papp Ildikó osztályvezető:** *Ismertette a rendelet azon pontjait, ahol módosításra került sor.*

**dr. Klein Katalin levezető elnök:** Köszönöm. Van-e további kérdés, hozzászólás?

**Dvorzsák-Pintér Tünde:** Az a tapasztalatom, hogy abban mindenképpen segíteni kell a falu lakosait, hogy mindenképpen tudjanak ezekről a támogatásokról. Kértem a Karitász szolgálat munkatársait is, hogy ebben nyújtsanak segítséget. Én a nagycsaládosokkal mindenképpen felveszem a kapcsolatot.

**dr. Klein Katalin levezető elnök:** Úgy gondolom, hogy ha ezt a rendeletet elfogadjuk, és közzétételre kerül, akkor mindenképpen kellene ehhez kapcsolódóan a falu lakosai részére egy leegyszerűsített magyarázatot készíteni, mert nem biztos, hogy közérthető mindenki számára.

**Kiszelné Mohos Katalin**: Nagyon egyetértek ezzel, hogy jobban kellene propagálni, azonban vigyázzunk arra, hogy ne kecsegtessünk feleslegesen senkit, mert utána sokkal nagyobb a csalódás. Ezért jobb az a megoldás, hogy mielőtt beadják, átvizsgáljuk, kiszámítjuk, hogy amire támogatást szeretnének kérni, valóban jár-e.

**dr. Klein Katalin levezető elnök:** Nekem van néhány javaslatom a rendelet tervezethez. Emeltük a határokat, de úgy gondolom, hogy van néhány olyan tétel, amivel még érdemes lenne foglalkozni. Az előterjesztésben is szerepel, hogy az állami támogatás is arányul, hogy a gyermekvállalást jobban támogassuk. Én ehhez kapcsolódóan a babakelengyét tenném szinte mindenki számára elérhetővé, illetve a gyógyszertámogatás könnyebb elérését biztosítanám. A harmadik, hogy a fűtési támogatás esetében az egyedülállókat kiemelném mindenképpen, mert ez nagyon súlyos költség sok esetben számukra. A legkisebb összeget, a 250 %-ot változatlanul hagynám, de egyedülálló esetén az öregségi nyugdíj legkisebb összegének szorzóját jelentősen megemelném, 400 %-ra. A következő szintén az egyedülállók, különösen a 70 év alattiak gyógyszerkiadásaihoz kapcsolódik. Itt is 250 a szorzó. Ez megint egy olyan szűk határ véleményem szerint, ami egyedülállók esetében komoly gondot jelenthet. Itt is magasabb jövedelemhatárt határoznék meg, legalább 350 %-os szorzót határoznék meg. Még lenne egy módosító javaslatom ehhez kapcsolódóan. A 70 év felettiek gyógyszertámogatása esetén nem tartom célszerűnek a kor szerinti differenciálást, és egységesen 450 %-ban határoznám meg. Ezen kívül a következő módosító javaslatom, hogy a babakelengye támogatás a tavalyi évben elenyésző volt a születő gyermekek számához képest. Arra gondoltam, hogy alanyi jogon járhatna ez a támogatás.

**Papp István jegyző:** Ebben a formában ez nem szociális juttatás lenne. A szociális rendeletben már így is kedvezményesebb feltételek szerepelnek a tavalyihoz képest.

**dr. Klein Katalin levezető elnök:** Köszönöm, elfogadom ezt a magyarázatot. Van-e további hozzászólás?Amennyiben nincs, akkor először az elhangzott módosító javaslatokat teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**6/2016. (III. 29.) HATÁROZATA**

**Tárgy: Módosító javaslatok a szociális rászorultságtól függő pénzbeli és természetbeni ellátások szabályozásáról szóló önkormányzati rendelethez**

Nagykovácsi Nagyközség Önkormányzat Egészségügyi és szociális bizottsága javasolja a Képviselő-testületnek a rendelet tervezet alábbi módosítását:

1.

A rendelet-tervezet 4. § (2) bekezdése az alábbiak szerint **egészüljön k**i:

„(2) Fűtési támogatás állapítható meg annak a lakás- vagy háztulajdonosnak, akinél az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át***,* egyedülálló személy esetében a 400 %-át**.”

2.

A rendelet-tervezet 8. § (2) bekezdés az alábbi b) ponttal **egészüljön ki**:

**„b) a 70. életévét nem töltötte be, egyedülálló, és az egy főre jutó havi jövedelme az öregségi nyugdíj mindenkori legkisebb összegének 350%-át,”**

3.

A rendelet tervezet 8. § (2) bekezdésének b), c) és d) pontjának **helyébe** az alábbi c) pont lépjen:

**„c) a 70. életévét betöltötte, és családjában az egy főre jutó havi jövedelem az öregségi nyugdíj mindenkori legkisebb összegének 450 %-át”**

*/nem haladja meg./*

**Határidő:** azonnal

**Felelős**:EÜB elnök

**dr. Klein Katalin levezető elnök:** Köszönöm. Most pedig a rendelet tervezet elfogadásáról szavazzunk. Indítható a szavazás

**Megállapítom, hogy Nagykovácsi Nagyközség Önkormányzat Egészségügyi és szociális bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**EGÉSZSÉGÜGYI ÉS SZOCIÁLIS BIZOTTSÁGA**

**7/2016. (III. 29.) HATÁROZATA**

**Tárgy: Nagykovácsi Nagyközség Önkormányzatának a szociális rászorultságtól függő pénzbeli és természetbeni ellátások szabályozásáról szóló önkormányzati rendelete**

Nagykovácsi Nagyközség Önkormányzat Egészségügyi és szociális bizottsága javasolja a Képviselő-testületnek a szociális rászorultságtól függő pénzbeli és természetbeni ellátások szabályozásáról szóló önkormányzati rendelet elfogadását a jóváhagyott módosító javaslatokkal.

**Határidő:** azonnal

**Felelős**:EÜB elnök

**dr. Klein Katalin levezető elnök**: Köszönöm szépen. Amennyiben nincs több hozzászólás, vélemény, a bizottság ülését 16 óra 45 perckor lezárom.

K.m.f.

dr. Klein Katalin Bánóczi Margit

levezető elnök tag